ທ່ານປະທານປະເທດ ຫວຽດນາມ ເຈີ່ນດ້າຍກວາງ
ຕ້ອນທ່ານ Takehiko Nakao
ຫວຽດນາມ ຍາມໃດກໍ່ຖືເປັນສຳຄັນການພົວພັນກັບ ADB ນັ້ນແມ່ນຄຳຢັ້ງຢືນຂອງທ່ານປະທານປະເທດ ຫວຽດນາມ ເຈີ່ນດ້າຍກວາງ ທີ່ການຕ້ອນທ່ານ Takehiko Nakao ປະທານທະນາຄານພັດທະນາອາຊີ (ADB) ໃນວັນທີ 17/06 ຢູ່ສຳນັກງານປະທານປະເທດ. ທ່ານປະທານປະເທດ ເຈີ່ນດ້າຍກວາງ ເນັ້ນໜັກວ່າ: ຫວຽດນາມ ຖື ADB ແມ່ນໜຶ່ງໃນບັນດານັກອຸປະຖຳແຖວໜ້າໃນການສະໜອງແຫຼ່ງທຶນ, ໜູນຊ່ວຍດ້ານເຕັກນິກ ແລະ ໃຫ້ຄຳປຶກສາດ້ານນະໂຍບາຍ. ການໜູນຊ່ວຍຂອງ ADB ໄດ້ ແລະ ພວມໄດ້ຮັບການເສີມຂະຫຍາຍປະສິດທິຜົນ ເພື່ອແນໃສ່ໜູນຊ່ວຍການພັດທະນາເສດຖະກິດ - ສັງຄົມ ແລະ ລົບລ້າງຄວາມອຶດຫິວຫລຸດຜ່ອນຄວາມທຸກຍາກຂອງ ຫວຽດນາມ, ທ່ານປະທານປະເທດ ເຈີ່ນດ້າຍກວາງ ສະເໜີວ່າ: ໂດຍແມ່ນຄູ່ຮ່ວມມືຫລາຍປີກັບ ຫວຽດນາມ, ADB ສືບຕໍ່ເອົາໃຈໃສ່ໜູນຊ່ວຍສະໜອງທຶນກູ້ຢືມບຸລິມະສິດ ເພື່ອໃຫ້ ຫວຽດນາມ ປະຕິບັດບັນດາຄາດໝາຍກ່ຽວກັບການພັດທະນາເສດຖະກິດສັງຄົມ; ແບ່ງປັນບົດຮຽນໃນການຄຸ້ມຄອງ, ປ່ອຍແຫຼ່ງທຶນ ຢ່າງມີປະສິດທິຜົນ. ທ່ານປະທານປະເທດ ຢັ້ງຢືນວ່າ: ຫວຽດນາມ ໃຫ້ຄຳໝັ້ນສັນຍານຳໃຊ້ແຫຼ່ງທຶນບຸລິມະສິດ ເຊິ່ງ ADB ສະໜອງໃຫ້ຢ່າງມີປະສິດທິຜົນ.
ສ່ວນທ່ານປະທານ ADB Takehiko Nakao ຢັ້ງຢືນວ່າ: ADB ເອົາໃຈໃສ່ທີ່ສຸດເຖິງການຮ່ວມມືກັບ ຫວຽດນາມ. ຫວຽດນາມ ແມ່ນໜຶ່ງໃນບັນດາປະເທດເຂົ້າຮ່ວມ ADB ມີຜົນງານຫລາຍຢ່າງໃນພາລະກິດພັດທະນາປະເທດຊາດ. ADB ໃຫ້ຄຳໝັ້ນສັນຍາວ່າ: ຈະຕັ້ງໜ້າໜູນຊ່ວຍ ຫວຽດນາມ ໃນຂົງເຂດສ້າງໂຄງປະກອບການເງິນຄືນໃໝ່, ພັດທະນາວິສາຫະກິດຂະໜາດກາງ ແລະ ນ້ອຍ.
(ແຫຼ່ງຄັດຈາກ VOV)